Matovič, Igor, predseda vlády SR (2020-09-24):
Ďakujem veľmi pekne za otázku, hoci trošku, prepáčte, mám také ´deja vu´, lebo keď za predošlých vlád smeráci mali vo zvyku, že dávali vlastní poslanci svojmu predsedovi vlády otázky, aby mu tak nejako nadhodili tému a všetky tie otázky boli cez kopirák, dve, tri, slovíčka vymenili, a teda strašne bojovali proti nášmu právu ako opozície, aby sa náhodou naša otázka nevylosovala. Potom nás to v podstate ani prestalo baviť, a tým pádom sme sa ani veľakrát nepýtali. Na druhej strane úprimne považujem túto otázku za mimoriadne dôležitú, dupľom v čase, kedy každý deň máme v podstate nový počet, rekord v počte pozitívnych prípadov ľudí s ochorením na chorobu teda COVID-19. Ja som aj dnes aj včera, aj iné dni na tlačovkách na otázku, že aké nové opatrenia prijmeme, hovoril, že to najkľúčovejšie opatrenie máme vo vlastných rukách, to je naša zodpovednosť. S týmto opatrením sme vyhrali prvý boj, sme vyhrali boj v prvej vlne proti COVID-19, lebo sme boli zodpovední, lebo sme tu mali tých, a nebojím sa povedať z tohto miesta ´bláznov´, dramatickú menšinu, ktorí tvrdili, že COVID-19 to nejaký hlúpy výmysel americký, alebo nejakých židojašterov, a že to je jednoducho iba blud, lebo to zase znova chce niekto ekonomicky ovládnuť viac svet. Tých bláznov, ktorí tvrdili, že to je len nejaká chripôčka, z ktorej to veľmi ľahko vyležíme a nič sa nám nestane a neohrozuje životy a zdravie, vtedy bolo podľa prieskumu, myslím FOCUS-u, 11 %. Dnes týchto ľudí, bohužiaľ, aj na základe toho, že my ostatní, tí, ktorí máme Boha pri sebe, máme zdravý rozum, sme mlčali, keď sme mali sa postaviť týmto ľuďom a dovolili sme im príliš dlho počas leta rozprávať o tom, že aký to je výmysel. Dnes títo ľudia, bohužiaľ, majú podporu viac ako 35 % podľa toho istého prieskumu, a títo ľudia sú dnes najväčšou protizbraňou proti tomu, aby sme bez škôd na životoch a zdraví ľudí prežili aj druhú vlnu. Čiže keď otázka, že čo robiť s bláznami typu ako Kotlebovci, Harabin, alebo Bukovský, čo podotýkam, že ten človek má MUDr. titul pred svojím menom, alebo Fico, ktorí si silou-mocou robia kampaň na tom, že tu spochybňujú akékoľvek rúška, táto otázka je naozaj legitímna a moja odpoveď je asi taká, asi jak to cítime viacerí. O to viac musíme my ostatní rozprávať ľuďom, že to naozaj má zmysel. Z tohto miesta spravím možno nezvyčajný krok, ale teda využijem, keď tu je aj pán podpredseda parlamentu. Myslím, že v tejto veci, aj keď som minule, sa mi zdá, že som vás hneď dal do jedného vreca so SMER-om, že teda bojujete proti rúškam, to sa chcem ospravedlniť, lebo to nebola pravda. Mali by sme sa, predsedovia, tých, by som povedal, rozumných politických strán bez ohľadu na to, že či sme v opozícii alebo v koalícii, postaviť pred ten mikrofón a ľudí vyzvať k tomu, že nosme rúška. To, že sme nosili poctivo rúška v prvej vlne, nám umožnilo to, že sme mali najlepšie výsledky v celej Európe z pohľadu počtu úmrtí aj z pohľadu počtu pozitívne testovaných ľudí v rámci Európy. My sme schopní zopakovať tento náš úspech z prvej vlny, len musíme sa zomknúť, a to je tá odpoveď na tú vašu otázku, musíme hovoriť o týchto ľuďoch, že sú naozaj blázni, lebo dnes, keď niekto chce tvrdiť, že rúško nechráni život, nechráni zdravie, tak iný titul si nezaslúži ako ´blázon´ a nebojme sa, keď ich nazveme týmto pravým menom, že stratíme nejakých voličov. Aj ich ľudia, ktorých dnes omotali si okolo, okolo prsta a veria im tie hlúposti, čo rozprávajú, nakoniec zistia, keď budú, keď tá choroba bude blízko niekde v rodine pri nich, že tí, ktorí poctivo rúška nosili, a tí ktorí k rúškam vyzývali, mali pravdu a blázni boli práve tí, ktorí od nich odhovárali. Podľa článku v časopise Nature, ktorý je teda taký najuznávanejší svetový časopis, ktorý rozoberal zmysel nosenia rúšok, tak rúška majú v podstate dva také kľúčové významy. A jeden význam je, že samozrejme ten, ktorý je infikovaný, že pri prípadnom kýchnutí alebo zakašľaní výrazne menej toho vírusu pustí do obehu, do priestoru, v ktorom sa nachádza, alebo teda do toho svojho okolia, a zároveň z druhej strany chráni tých ľudí, ktorí, keď sa takéto niečo stane, že výrazne menej vírusu dostanú takú tú prvú nálož do svojho organizmu. Nestačím to asi teraz povedať, takže poprosím o doplňujúcu otázku, keď sa dá.